Magyar Tudományos Akadémia Szociológiai Kutató Intézet Hajnóczy Péternek
Magyar Tudományos Akadémia Szociológiai Kutató Intézet, levél, HP00270
Magyar Tudományos Akadémia Szociológiai Kutató Intézet, letter, HP00270
Kedves Barátunk! 1974. január 20-a után a Magyar Nők Országos Tanácsa gondozásában egy családra vonatkozó vizsgálatot tervezünk. Ez a vizsgálat jórészt megegyezik a tavalyi háztartási kérdőív anyagával, természetesen néhány objektív kérdést tartalmaz a családi kérdőívből is. A vizsgálatot néhány nagyvárosban végeznénk, mind az interjúkészítés, mind a kódolási munkájára fel akarjuk kérni. A felvétellel kapcsolatos megbeszélés 1973. december 5-én délután 15,30 órakor lesz a Magyar Nők Országos Tanácsának székházában. (Budapest, VI., Népköztársaság útja 124.) Részvétel[...], amennyiben a munkát vállalni akarja számítunk[.] Üdvözlettel: H. Sas Judit sk.
Egy példány gépiratos levél Hajnóczy Péternek. A borítékon kék tollal írt dátum: 1973. november. A bejegyzés feltehetően a Szegedi Hajnóczy Péter Hagyatékgondozó Műhelytől származik, a levél nem datált, a postai bélyegzőn a dátum olvashatatlan, de az üzenetből kiderül, hogy a levél feltehetően valóban 1973 novemberében keletkezett, de legalábbis december előtt.
A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.